b'\n_START_ARTICLE_\nSubtiitrid\n_START_SECTION_\nSubtiitrite loomine\n_START_PARAGRAPH_\nT\xc3\xa4nap\xc3\xa4eval kasutavad professionaalsed subtitreerijad spetsiaalset tark- ja riistvara, kus video salvestatakse k\xc3\xb5vakettale, mist\xc3\xb5ttu on iga kaader kiiresti leitav. Peale subtiitrite loomise saab subtitreerija paika panna ka iga subtiitri algus- ja l\xc3\xb5puaja, samas kui kinos hoolitsevad selle eest eraldi tehnikud. Tulemuseks on subtiitrifail, mis sisaldab peale subtiitrite ka m\xc3\xa4rget iga subtiitri algusest ja l\xc3\xb5pust. Tavaliselt kasutatakse subtiitrite kestuse m\xc3\xa4rkimiseks ajakoode (nt telesaadetes ja DVD-l), kuid traditsioonilise kinofilmi puhul m\xc3\xb5\xc3\xb5tetakse nende kestust filmilindi pikkuse p\xc3\xb5hjal (jalgades ja kaadrites)._NEWLINE_Subtiitreid saab luua ka vabavara abil, n\xc3\xa4iteks Subtitle Workshop Windowsile, MovieCaptioner Macile ja Windowsile ning Subtitle Composer Linuxile.\n_START_SECTION_\nReaalajas subtitreerimine\n_START_PARAGRAPH_\nReaalajas subtitreerimine (inglise k. real time captioning) on muutunud \xc3\xbcha tavap\xc3\xa4rasemaks, eriti \xc3\x9chendkuningriigis ja Ameerika \xc3\x9chendriikides, eesk\xc3\xa4tt regulatsioonide t\xc3\xb5ttu, mis s\xc3\xa4testavad, et sisuliselt k\xc3\xb5ik teles n\xc3\xa4idatu peab olema vaegkuuljatele k\xc3\xa4ttesaadav. Tavaliselt on reaalajas subtiitrid helist paar sekundit maas transkribeerimisele, kodeerimisele ja subtiitrite edastamisele kuluva aja t\xc3\xb5ttu. Kuna teksti toimetamiseks pole aega, esineb reaalajas esitatud subtiitrites tr\xc3\xbcki- ja suulise teksti valesti kuulmisest tingitud vigu._NEWLINE_Reaalajas subtitreeritakse stenografistide ehk kiirkirjutajate abil, kes kasutavad subtiitrite loomiseks kas spetsiaalset klaviatuuri v\xc3\xb5i loevad dialoogi h\xc3\xa4\xc3\xa4letuvastustarkvarasse. Viimane on tehnoloogia arengu t\xc3\xb5ttu muutunud reaalajas subtitreerimisel \xc3\xbcsna populaarseks. Kuna reaalajas subtitreerivad stenografistid peavad teksti tootma t\xc3\xa4pselt ja vahetult, on neil vaja leida viise, kuidas n\xc3\xa4iteks homofoone eristada (inglise keeles there, their ja they\xe2\x80\x99re eristamine)._NEWLINE_Ka reaalajas subtiitrite t\xc3\xb5lkimine on v\xc3\xb5imalik. Sel juhul teevad t\xc3\xb5lk ja stenografist samaaegselt t\xc3\xb6\xc3\xb6d: esimene t\xc3\xb5lgib dialoogi suuliselt ja teine kirjutab selle \xc3\xbcles. Seda t\xc3\xbc\xc3\xbcpi subtitreerimine on haruldane, kuna subtiitrid ilmuvad ekraanile viivitusega, ajapuuduse t\xc3\xb5ttu ei ole v\xc3\xb5imalik teksti toimetada ning teenus on kulukas. Kiirem ja odavam v\xc3\xb5imalus on lasta t\xc3\xb5lgil otse vaatajatega suhelda, kuid sel juhul ei ole t\xc3\xb5lge kuulmispuudega inimestele k\xc3\xa4ttesaadav.'